בריטני מרפי

בריטני אן מרפי-מונג'ק (באנגלית: Brittany Anne Murphy-Monjack; ‏10 בנובמבר 1977 – 20 בדצמבר 2009) הייתה שחקנית וזמרת אמריקאית. מרפי נולדה בשם בריטני אן ברטולוטי (Brittany Anne Bertolotti) באטלנטה, ג'ורג'יה שבארצות הברית למשפחה נוצרית-בפטיסטית ממוצא איטלקי, אירי, וסלובקי. הוריה הם אנג'לו ברטולוטי ושרון קת'לין מרפי, בת מעמד הפועלים. הם התגרשו זמן קצר לאחר לידתה, והיא גדלה באדיסון שבניו ג'רזי ובברבנק שבקליפורניה עם אמה. למרפי היה קשר מועט עם אביה, עבריין מורשע . מרפי הייתה הבת הצעירה ביותר אחרי שני אחים למחצה ואחות למחצה. היא אמנם התחנכה כבפטיסטית, אך בבגרותה לא שייכה עצמה לזרם נוצרי מסוים. כשהייתה בת 9, השתתפה מרפי כזמרת במחזמר "עלובי החיים", והוחתמה על ידי אמרגן שנשאר לצדה עד גיל 13. כאשר בריטני הייתה בת 15, אמה אובחנה כחולת סרטן השד, והחלימה לאחר שני ניתוחים לכריתת השד. עבודתה הראשונה של מרפי הייתה בהוליווד, כאשר הייתה בת 14, כיכבה כברנדה דרקסל בסדרת הטלוויזיה "הכיתה של דרקסלס". לאחר מכן גילמה את מולי מורגן בסדרה "The Torkelsons" (הנקראת גם "Almost Home"). בנוסף היא הוחתמה לגלם את ג'ניס ג'ופלין בסרט ביוגרפי, אך הוא לא יצא לפועל בגלל בעיות זכויות יוצרים על המוזיקה של הזמרת. מרפי ידועה בעיקר בזכות כיכובה בסרט "קלולס" (1995), בתפקיד טאי. בנוסף כיכבה בסרטים "אל תוציא מילה" (2001), "8 מייל" (2002), "בנות בסטייל" (2003), וגם בסרטים פחות ידועים כמו: "ימים מכורים" (‏2002) ו"נערת הראמן" (2008). בשנת 1997 שיחקה בהפקה של ברודוויי למחזה של ארתור מילר "מראה מעל הגשר" בתפקיד של קת'רין. היא הופיעה גם במספר סדרות טלוויזיה, בהן: "תאומות", "מרפי בראון", "ילד פוגש עולם", "פרייז'ר", ו"המרשל" ותרמה את קולה לדמות לואן פלאטר בסדרת האנימציה "המלך היל". בהמשך הופיעה מרפי בסרטים "יומן האקסיות" (2004) ו"עיר החטאים" (2005). לאחר מותה, יצאו שני סרטים בכיכובה של מרפי, הסרט "היעלמות מסתורית" שיצא בשנת 2010, ובשנת 2014 יצא לאקרנים המותחן הפסיכולוגי העצמאי "משהו רשע" שמרפי הצטלמה אליו בשנת 2009, בתפקיד סוזן, הפסיכיאטרית של כריסטין (שאנטל ונסאנטן). מרפי הייתה הסולנית בלהקת "Blessed With Soul" בתחילת שנות ה-90. ב-2005 הופיעה גם בקליפ הפרומו לסינגל "Closest Thing To Heaven" של להקת Tears for Fears. באוגוסט 2005 הופיעה בתוכנית המוזיקה הבריטית "CD:UK", לצד הולי ווילאפבי. באביב 2006, פול אוקנפולד הוציא עם מרפי סינגל בשם "Faster Kill Pussycat", מתוך האלבום "A Lively Mind", שיצא ב-6 ביוני בארצות הברית. השיר הפך ללהיט מועדונים, והגיע למקום הראשון במצעד "שירי המועדונים החמים" של מגזין בילבורד. בנוסף הלהיט הגיע למקום השביעי במצעד הסינגלים הבריטי בחודש יוני 2006. באותה שנה הוכרז שתדבב את דמותה של טינקר בל בסרט בעל אותו שם, אך לבוסף הוחלפה במיי ויטמן. מרפי חזרה למוזיקה לאחר יציאת סרט האנימציה בו השתתפה, "תזיזו ת'רגליים", והיא הקליטה גרסאות כיסוי לשיר של להקת קווין, "Somebody to Love", ולשיר של להקת "אדמה, רוח ואש", "Boogie Wonderland". מרפי עבדה על אלבום הבכורה שלה, שהושפע ממוזיקת טכנו-פופ. האלבום יצא ב-2007.[דרוש מקור] עבדה עם מספר מפיקים ודי-ג'יי בהם פול אוקנפולד, כריס קוקס, מקס מרטין וטימבלנד. במהלך 2005, מרפי הייתה הפרזנטורית של חברת הג'ינסים "Jordache". ב-2006 דורגה במקום ה-36 ברשימת "100 הנשים הסקסיות ביותר". במאי 2007, מרפי נישאה לתסריטאי היהודי-בריטי סיימון מונג'ק (אנ'), בטקס יהודי צנוע. במשך השלוש שנים וחצי האחרונות בחייה של מרפי, היא התגוררה יחד עם בעלה מונג'אק ועם אמה באותו הבית. ב-20 בדצמבר 2009 בשעות הבוקר הובהלה מרפי לבית החולים לאחר שאמה ובעלה מצאו אותה מחוסרת הכרה בחדר האמבטיה. בבית החולים נקבע מותה של מרפי בת ה-32, ונטען שהגורם למוות הוא דום לב. חצי שנה אחרי מותה ב-24 במאי 2010 מת גם בעלה, סימון מונג'אק, מדלקת ריאות ואנמיה. שמועות ברשת טענו שמותם של השניים נגרם כתוצאה מעובש קטלני, אך חוקרי מקרי המוות קבעו שאין לכך בסיס. בריטני מרפי, במסד הנתונים הקולנועיים IMDb (באנגלית) בריטני מרפי, באתר AllMovie (באנגלית) בריטני מרפי, באתר Rotten Tomatoes (באנגלית) בריטני מרפי, באתר Box Office Mojo (באנגלית) בריטני מרפי, במסד הנתונים הקולנועיים KinoPoisk (ברוסית) בריטני מרפי, באתר AllMusic (באנגלית) בריטני מרפי, באתר MusicBrainz (באנגלית) בריטני מרפי, באתר Discogs (באנגלית) בריטני מרפי, באתר Songkick (באנגלית) בריטני מרפי, באתר Genius בריטני מרפי, באתר SecondHandSongs בריטני מרפי, באתר בילבורד (באנגלית) עינב שיף‏, השחקנית בריטני מרפי הלכה לעולמה - וואלה תרבות, באתר וואלה, 21 בדצמבר 2009 טל פרי, ‏השחקנית בריטני מרפי נפטרה במפתיע, ככל הנראה מדום לב, באתר גלובס, 21 בדצמבר 2009 נועה סטרלינג, חוקי מרפי: שנה למותה של בריטני מרפי, באתר nrg, ‏20 בדצמבר 2010 בריטני מרפי, באתר "Find a Grave" (באנגלית) "Coroner: No indication mold killed Brittany Murphy or Simon Monjack". CNN. July 26, 2010.